CELEX: 22008D0951
Language: hu
Date: 2008-11-18 00:00:00
Title: 2008/951/EK: Az AKCS–EK Miniszterek Tanácsának 2/2008 határozata ( 2008. november 18. ) a 10. Európai Fejlesztési Alapból Szomáliának nyújtandó források elkülönítéséről

17.12.2008   
            
            
               HU
            
            
               Az Európai Unió Hivatalos Lapja
            
            
               L 338/53
            
         
      AZ AKCS–EK MINISZTEREK TANÁCSÁNAK 2/2008 HATÁROZATA
   
   (2008. november 18.)
   a 10. Európai Fejlesztési Alapból Szomáliának nyújtandó források elkülönítéséről
   (2008/951/EK)
   AZ AKCS–EK MINISZTEREK TANÁCSA,
   tekintettel a 2000. június 23-án Cotonouban aláírt és 2005. június 25-én Luxembourgban felülvizsgált AKCS–EK partnerségi megállapodásra (1) és különösen annak 93. cikke (6) bekezdésére,
   mivel:
   
               (1)
            
            
               Az AKCS–EK Miniszterek Tanácsa 3/2001 határozata (2) 149 millió EUR-t különített el a Szomáliával való fejlesztésfinanszírozási együttműködésre a 2007 végéig tartó időszakra a 8. és 9. Európai Fejlesztési Alapból (EFA) az AKCS–EK partnerségi megállapodás 93. cikkének (6) bekezdése alapján. Az említett rendelkezés lehetővé teszi az AKCS–EK Miniszterek Tanácsa számára, hogy támogatást ítéljen meg olyan korábbi AKCS–EK egyezményekben részes AKCS-államoknak, amelyek szabályszerűen létrehozott kormányzati intézmények hiányában nem tudták aláírni vagy ratifikálni az AKCS–EK partnerségi megállapodást.
            
         
               (2)
            
            
               Az AKCS–EK Miniszterek Tanácsának a 3/2001 határozatot módosító, 2007. május 25-i 3/2007 határozata (3) értelmében a 9. Európai Fejlesztési Alapból Szomáliának nyújtandó forrásokat 36 144 798 EUR-val növelték.
            
         
               (3)
            
            
               A felülvizsgált AKCS–EK partnerségi megállapodás, ideértve az annak Ib. mellékletében rögzített, a 2008–2013-as időszakra vonatkozó többéves pénzügyi keretet (4) is, 2008. július 1-jén hatályba lépett. A 93. cikkének (6) bekezdése továbbra is érvényes Szomáliára.
            
         
               (4)
            
            
               A Szomália lakosságának nyújtott támogatás folyamatosságának biztosítása érdekében forrásokat kell elkülöníteni erre a célra a 10. EFA-ból, amely a 2008–2013-as időszakot fedi le.
            
         
               (5)
            
            
               A 10. EFA forrásaiból Szomáliának azon AKCS-csoporthoz tartozó országokéhoz hasonló mértékben kellene részesülnie, amelyek megerősítették az AKCS–EK partnerségi megállapodást. Ha Szomália is részese lenne a 10. EFA támogatáselosztási modelljének, amely az országok szükségletein és az AKCS–EK partnerségi megállapodás IV. mellékletének 3. cikkében rögzített teljesítményekkel kapcsolatos feltételeken alapul, Szomália részére 212 millió EUR-t különítenének el makrogazdasági támogatásra, ágazati politikákra, valamint a közösségi támogatások kiemelt és nem kiemelt területein végrehajtandó programok és projektek támogatására, és 3,8 millió EUR-t a szintén a fenti cikkben meghatározott, váratlanul fellépő szükségletek fedezésére. Ezért ennek megfelelő összegeket kell rendelkezésre bocsátani a különleges támogatás keretében.
            
         
               (6)
            
            
               Az AKCS–EK Miniszterek Tanácsa 2007. május 25-én megállapodott arról, hogy a 10. EFA keretében Szomáliának nyújtott különleges támogatás felülvizsgálati munkájának vonatkozásában átruházza hatáskörét a Nagykövetek Bizottságára,
            
         A KÖVETKEZŐKÉPPEN HATÁROZOTT:
   1. cikk
   (1)   A tizedik Európai Fejlesztési Alap nemzeti és regionális együttműködésre elkülönített tartalékából 215,8 millió EUR-t kell a Szomáliának nyújtott különleges támogatásra fordítani az AKCS–EK partnerségi megállapodás 93. cikkének (6) bekezdése alapján. Ebből az összegből:
   
               a)
            
            
               212 millió EUR-t az intézményfejlesztésre, illetve a gazdasági és szociális fejlesztésre irányuló erőfeszítésekre kell fordítani, különös figyelemmel a lakosság legsérülékenyebb rétegeinek szükségleteire. Ezt az összeget speciális támogatási stratégia keretében programozzák;
            
         
               b)
            
            
               3,8 millió EUR-t az olyan váratlanul fellépő szükségletek kielégítésre fordítanak, mint például a gyorssegélyek, amennyiben ez a támogatás nem finanszírozható az EU költségvetéséből.
            
         (2)   A Bizottság látja el az engedélyezésre jogosult nemzeti tisztviselő feladatait e támogatások programozása és végrehajtása során, az AKCS–EK partnerségi megállapodás IV. melléklete 4. cikkének (5) bekezdésével összhangban.
   2. cikk
   Az Európai Bizottság megteszi az ezen határozat végrehajtásához szükséges intézkedéseket.
   3. cikk
   Ez a határozat az elfogadásának napján lép hatályba.
   
      Kelt Brüsszelben, 2008. november 18-án.
      
         
            az AKCS–EK Nagykövetek Bizottságának elnöke
         
         
            az AKCS–EK Miniszterek Tanácsa részéről, felhatalmazás által
         
         P. SELLAL
         
      
   
   
      (1)  HL L 209., 2005.8.11., 27. o.
   
      (2)  HL L 56., 2002.2.27., 23. o.
   
      (3)  HL L 175., 2007.7.5., 36. o.
   
      (4)  HL L 247., 2006.9.9., 22. o.